R. Fico, poslanec: (2005-07-06):
Vy nie ste schopný, pán predseda vlády Slovenskej republiky, zvádzať programovú konfrontáciu, pretože stále hľadáte a vytvárate nepriateľa a snažíte sa ho vytvoriť aj teraz v roku 2006. Akého nepriateľa teraz vytvárate, pán predseda vlády? Najnovšie začínate rozprávať o akomsi spojenectve Smeru, Komunistickej strany ako o čomsi, čo má ohrozovať tento štát. Vy hovoríte o niečom, čo neexistuje, pán predseda, ale vy v praxi robíte reálne veci. Vám neprekáža, že sa opierate pri vašich reformných zákonoch o hlas komunistického poslanca pána Arvaya? To je v poriadku? To jednoducho nie je ohrozenie toho všetkého, čo teraz hovoríte? (Potlesk.) Takže, prosím, nechoďte do vytvárania a hľadania nepriateľa, ale poďme do programovej konfrontácie. Chcem poďakovať, vážené dámy a páni, všetkým poslancom, najmä z tých poslaneckých klubov, ktoré sa zúčastnili tejto diskusie na strane navrhovateľa a dodržali určitú mieru kvality diskusie. Zopakujem to ešte raz. Nikdy by som neprinútil poslanca za Smer, nikdy, aby urobil také vystúpenia ako pán Hort, alebo ešte neviem, kto tu rozprával takým istým spôsobom. Nikdy, nikdy by to poslanec Národnej rady neurobil. Preto si vážim to, akým spôsobom viedli poslanci za opozíciu diskusiu, ktorá tu bola. Kým sa dostanem naozaj k tej podstate záverečnej reči, pán predseda vlády, vy ste zle počúvali, my sme nehovorili o tom, že menej robiť a lepšie sa mať, my sme hovorili menej kradnúť, starať sa o ľudí a lepšie sa mať. Takže v tom je podstatný rozdiel a o tomto bola podstata celého nášho vystúpenia. (Potlesk.) Vážené dámy a páni, veľmi stručne chcem povedať, že diskusia, ktorá bola o návrhu na odvolanie predsedu vlády Slovenskej republiky, potvrdila, že politika, ktorá je dnes reprezentovaná pravicovou vládou, je len politika pre tých najbohatších. To sa týka aj reforiem. Nepôjdem do žiadnych detailov, pretože dostatočne veľa sme o týchto veciach hovorili. Takisto si stojím za tým, že dnes pravicová vláda pod vedením pána Mikuláša Dzurindu realizuje len politiku finančných skupín. Pýtali ste sa ktorých? Nuž tých finančných skupín, pán predseda vlády, ktoré ovládajú dôchodkové správcovské spoločnosti a ktoré ovládajú zdravotné poisťovne. Chcete sa tváriť, že neviete, ktoré sú to finančné skupiny? (Reakcie z pléna.) Konkrétne finančné skupiny, ktoré ovládajú dôchodkové správcovské spoločnosti, a tie, ktoré ovládajú zdravotné poisťovne. (Sústavné reakcie z pléna.) Sú tam tie finančné skupiny, ktoré ovládajú dôchodkové správcovské spoločnosti a ktoré ovládajú zdravotné poisťovne – a vy viete, o čom hovorím, dobre viete, o čom hovorím. (Ruch v sále a potlesk.) Jediná vaša úloha, pán predseda, a robíte to do dôsledkov, je, otáčate tok financií. Jednoducho posledné peniaze, ktoré sú vo verejnom sektore, vyťahujete a dávate ich do rúk finančných skupín súkromného charakteru. O tomto je vaša politika a túto úlohu si dôsledne plníte. (Potlesk.) Vôbec si neuvedomujete, pán predseda vlády, že takouto politikou naozaj ovplyvňujete budúcnosť a predovšetkým zakladáte nebezpečné trendy napr. pri vyplácaní dôchodkov, kde máme peniaze na štyri alebo päť rokov. To vás, samozrejme, netrápi. Dôležité, že súkromné DSS dnes dostali peniaze zo Sociálnej poisťovne a od konkrétnych sporiteľov. Táto schôdza, vážený pán predseda vlády, nie je o tom, ako má vyzerať budúca vláda. Táto schôdza nie je o skúšaní Smeru. Táto schôdza je o vyslovovaní nedôvery predsedovi vlády Slovenskej republiky a my máme právo klásť otázky a nie vy. (Potlesk.) Táto schôdza, pán predseda vlády Slovenskej republiky, je o chudobe, je o najnižších mzdách a je o najväčšej nezamestnanosti v európskom priestore. (Potlesk.) Toto je vaša zodpovednosť, kvôli ktorej sme zvolali túto schôdzu. Naďalej trváme, že je tu alternatíva vašej pravicovej vlády, a ten príklad je úplne jasný. Je to alternatíva, ktorá sa opiera o čl. 55 Ústavy Slovenskej republiky, ktorá hovorí, že trhová ekonomika na Slovensku musí mať sociálny a ekologický rozmer. (Potlesk.) Áno, takúto politiku robia v Českej republike a zabezpečili za sedem rokov rast miezd takmer o 30 %, kým na Slovensku to bol pokles o 0,6 %. O tomto je schôdza Národnej rady, na ktorej teraz sedíme. Chcel by som povedať aj niečo k tomu, čo často používate na adresu Smeru – Sociálna demokracia, čosi o populizme. Vážený pán predseda, Smer hovorí o dvojnásobných platoch? No kto má dvojnásobné platy, keď za sedem rokov klesli reálne mzdy o 0,6 %? (Potlesk.) Toto je výrok, za ktorý musíte raz niesť zodpovednosť. My sme urobili to, čo ste urobili vy? Krátko, v roku 2002 pred voľbami, keď ste videli, že končíte, ste prijali 22 sociálnych zákonov, aby ste rýchlo rozdali. A zrazu, keď ste sa objavili vo vláde po septembri 2002, v skrátenom legislatívnom konaní ste 22 zákonov jednoducho zrušili, zlikvidovali. (Potlesk.) Tak o akom populizme, prosím vás, vy tu hovoríte? Na jednej strane nás obviňujete z populizmu, že vraj my ide rozhadzovať a budeme to rozdávať ľuďom, ale nehovoríte o tom, že reálna zadlženosť Slovenskej republiky od roku 1998 do roku 2004 stúpla zo 117 mld. na 515 mld. korún, tak teda kto rozdáva? Kto rozhadzuje? My, čo sme v opozícii, alebo vy, čo si neustále beriete pôžičky? (Potlesk.) A spomeňme si na také pôžičky ako napr. pôžička Svetovej banky do zdravotníctva 3 mld., ani Boh nevie, čo s tou pôžičkou je, kam ide a kto z nej aký mal jednoducho profit. Pán predseda vlády Slovenskej republiky, absolútne ste zlyhali v boji proti korupcii a klientelizmu, lebo neboli ste schopný vysvetliť ani 22-miliónový dlh, neboli ste schopný vysvetliť ani iné veci, na ktoré sme sa pýtali. Toto je schôdza o odvolávaní vlády Slovenskej republiky a my kladieme otázky. Ani na jednu otázku ste nám neodpovedali. A veľmi sme sa zabavili, veľmi sme sa zabavili, pán predseda, ako pokračovala kauza Železničnej nemocnice v Košiciach. Zrazu prišiel pán poslanec Novotný s návrhom, že jeho manželka bude stiahnutá. Znamená to, že keby sme túto kauzu neotvorili, že pani manželka Novotná jednoducho zostane tam ako konateľka v tej spoločnosti? Nuž asi áno. Jednoducho o tomto je vaša politika v jednom kúte. (Reakcia z pléna a potlesk.) Chcem ďalej pokračovať, že vo vašej politike absolútne chýba to, čo je európske. Politika v Európe uznáva predovšetkým solidaritu. Solidarita je pre vás neuveriteľne cudzie slovo. Neuveriteľne cudzie slovo. Stačí, keby ste si tieto slová pozreli v takých dokumentoch, ktoré by pre vás mali byť sväté. Vy ste si dali do názvu, pán predseda vlády, vašej strany, že kresťanská únia. Dokonca, že ste založení aj na kresťanských veciach. Ale čo také kresťanské zo sociálnej náuky katolíckej cirkvi vaša politická strana presadzuje? (Potlesk.) Stačí, ak vám zacitujem, len tak, aby sme boli maximálne aktuálni, čo napr. povedal Ján Pavol II. vo svojej sociálnej encyklike: „Takto sa princíp, ktorý dnes nazývame princípom solidarity a ktorého platnosť tak vo vnútornom poriadku každého národa, ako aj v medzinárodnom poriadku sme pripomenuli v encyklike Sollicitudo rei socialis, ukazuje ako jeden zo základných princípov kresťanského chápania spoločenstva a politického usporiadania.“ Pán predseda vlády, bol to sám pán Figeľ, to znamená váš človek, a ja zopakujem jeho výrok, ktorý povedal, že „dobrá miera solidarity robí dobrú domovinu“. Bohužiaľ, musím povedať, že nesiete morálnu, politickú, ústavnoprávnu zodpovednosť za to, že Slovensko sa pre veľkú časť obyvateľov nestáva dobrou domovinou. Na svoje vlastné záujmy a záujmy horných desaťtisíc však nezabúdate, lebo len o tých sa naozaj vo svojej politike staráte, a preto sa domnievam, vážené dámy a páni, že je namieste, aby Národná rada Slovenskej republiky vyvodila voči vám patričné ústavnoprávne konzekvencie a vyslovila vám nedôveru. Ďakujem pekne. (Potlesk.)